Versindaba Ladysmith Archives : Versindaba
Johann Lodewyk Marais. Die stryd van die kwatryne
By Platrand, digby Ladysmith in KwaZulu-Natal, waar op 6 Januarie 1900 'n bloedige slag tydens die Anglo-Boereoorlog plaasgevind het, is 'n kwatryn van Ernst van Heerden op een van die mure van die gedenkteken aangebring. Dit lees soos volg:
Deur hierdie hande het 'n groter Hand
gestorte bloed so mildelik gesprei,
dat vingertoppe oor die heuwelland
na akkers wys waaruit die vryheid groei.
Die digter D.J. Opperman, wat in Noord-Natal gebore en grootgeword het, het die volgende kwatryn oor Platrand geskryf, wat moontlik as 'n enigsins geïrriteerde 'antwoord' op Van Heerden se kwatryn beskou kan word:
PLATRAND BY LADYSMITH
Met vergesigte oor 'n ou slagveld
lig ons beskermend en diep ontsteld,
O Heer, bo hierdie Burgerbeendere:
betongebare uit die groot geweld.
In die 1970's het daar byna op Platrand 'n Afrikaanse universiteit tot stand gekom. Die grond is deur die kinderlose mnr. Thys Jacobs, 'n welgestelde boer van die distrik en oudstudent van die Universiteit van Stellenbosch, en sy vrou vir 'n takkampus van die Universiteit van die Oranje-Vrystaat beskikbaar gestel. Volgens oorlewering was Jacobs so vermoënd die Stadsraad van Kaapstad het by hom 'n lening gehad!
Tags: DJ Opperman, Ernst van Heerden, Kwatryne, Ladysmith, Platrand, Stadsraad van Kaapstad, Universiteit van die Oranje-Vrystaat